b'\n_START_ARTICLE_\nKaupallinen radiotoiminta Suomessa\n_START_PARAGRAPH_\nKaupallinen radiotoiminta k\xc3\xa4ynnistyi Suomessa kev\xc3\xa4\xc3\xa4ll\xc3\xa4 1985. T\xc3\xa4ll\xc3\xa4 hetkell\xc3\xa4 Suomessa on noin 100 kaupallista radiokanavaa. _NEWLINE_Keskim\xc3\xa4\xc3\xa4rin 3,6 miljoonaa suomalaista kuuntelee kaupallisia radiokanavia viikoittain. Kaupallisten radiokanavien p\xc3\xa4ivitt\xc3\xa4inen kuunteluaika on noin 1,5 tuntia. Suurin osa kaupallisen radion kuuntelijoista on alle 45-vuotiaita._NEWLINE_Suomen kuunnelluimmat kaupalliset radiokanavat olivat vuonna 2018 Radio Nova, Radio Suomipop, Radio Rock, Iskelm\xc3\xa4, Radio Aalto, Loop, Radio NRJ, Radio Nostalgia, Kiss, Radio City, HitMix, J\xc3\xa4rviradio ja Helmiradio.\n_START_SECTION_\nKaupallisen radion historia\n_START_PARAGRAPH_\nSuomen Paikallisradioliiton toiminta alkoi vuonna 1983. Liiton tavoitteena oli perustaa Suomeen kaupallinen radio Yleisradion monopolin rinnalle. Valtioneuvosto my\xc3\xb6nsi ensimm\xc3\xa4iset toimiluvat 24.1.1985. Niiden my\xc3\xb6t\xc3\xa4 Suomeen perustettiin vuonna 1985 yhteens\xc3\xa4 18 radioasemaa, joista puolet on yh\xc3\xa4 toiminnassa. Ensimm\xc3\xa4isen\xc3\xa4 aloitti Radio Lakeus 27.4. Nivalassa ja heti per\xc3\xa4\xc3\xa4n Radio City vapunaattona Helsingiss\xc3\xa4._NEWLINE_Kaupallisen radion perustaminen Suomeen merkitsi murrosta suomalaisessa mediakent\xc3\xa4ss\xc3\xa4 ja populaarikulttuurissa. Se toi suomalaisten saataville pop- ja rock-musiikin, jota oli sit\xc3\xa4 ennen soitettu radiossa vain pari tuntia viikossa. My\xc3\xb6s kotimaisten artistien ja b\xc3\xa4ndien m\xc3\xa4\xc3\xa4r\xc3\xa4 kasvoi._NEWLINE_Kaupallisen radion my\xc3\xb6t\xc3\xa4 radioasemien lukum\xc3\xa4\xc3\xa4r\xc3\xa4 Suomessa moninkertaistui ja radion parissa vietetty aika kaksinkertaistui. Etenkin nuoret l\xc3\xb6ysiv\xc3\xa4t radion. Kaupallisen radion perustamisen my\xc3\xb6t\xc3\xa4 Yleisradio teki kanavauudistuksen vuonna 1990, jolloin syntyiv\xc3\xa4t Yle Radio Suomi ja nuorille suunnattu Radiomafia (nykyinen YleX). _NEWLINE_Kaupallinen radio j\xc3\xa4rjesti ensimm\xc3\xa4isen\xc3\xa4 Suomessa laajoja ilmaiskonsertteja. Vuonna 1993 Radio Ykk\xc3\xb6nen toi Beach Boysin Kaivopuistoon ja Radio City Leningrad Cowboysin ja Puna-armeijan kuoron Senaatintorille._NEWLINE_Kaupallinen radio sai toimiluvan Suomen ainoalle valtakunnallisesti kuuluvalle radiokanavalle vuonna 1996. Radio Nova aloitti toimintansa vuonna 1997. Sit\xc3\xa4 kuuntelee nyky\xc3\xa4\xc3\xa4n 1,6 miljoonaa suomalaista viikoittain. _NEWLINE_Kaupallinen radio on ollut ponnahduslauta monelle suomalaiselle viihde- ja media-alan ammattilaiselle. Kaupallisessa radiossa ovat vaikuttaneet muun muassa Pauli Aalto-Set\xc3\xa4l\xc3\xa4, Tuomas Enbuske, Maria Guzenina, Henkka Hypp\xc3\xb6nen, Lauri Karhuvaara, Sakari Kuosmanen, Baba Lybeck, Antero Mertaranta, Jari Sarasvuo, Ruben Stiller, Teppo Turkki, Juha Tynkkynen ja Mato Valtonen.\n_START_SECTION_\nKaupallinen radio mainosmediana\n_START_PARAGRAPH_\nKaupallisten radioasemien toiminta rahoitetaan Suomessa mainosajan myynnill\xc3\xa4. Vuonna 2009 radiomainontaa ostettiin 49,7 miljoonalla eurolla. Radiomainonnan osuus kaikesta mediamainonnasta oli 3,9 prosenttia. Radiomainonnasta 71 prosenttia oli valtakunnallista ja 29 prosenttia paikallista.  Vuonna 2009 mainostajat ostivat mediatilaa ja -aikaa yhteens\xc3\xa4 1\xc2\xa0263,4 miljoonalla eurolla.\n_START_SECTION_\nKaupallisen radion luvanvaraisuus\n_START_PARAGRAPH_\nSuomessa radioasemien toimilupia my\xc3\xb6nt\xc3\xa4\xc3\xa4 sek\xc3\xa4 taajuuskoordinointia valvoo Viestint\xc3\xa4virasto. Muiden kuin Yleisradion on haettava radiotoiminnan harjoittamiseen toimilupa valtioneuvostolta. Nykyinen kaupallisten radioiden viisivuotinen toimilupakausi k\xc3\xa4ynnistyi 1.1.2012. _NEWLINE_Kaupallisten radioasemien toimiluvissa m\xc3\xa4\xc3\xa4ritell\xc3\xa4\xc3\xa4n muun muassa l\xc3\xa4hetysalue ja -teho sek\xc3\xa4 ohjelmiston sis\xc3\xa4lt\xc3\xb6. Kaupalliset radiokanavat ovat Suomessa joko valtakunnallisia, alueellisia tai paikallisia.\n_START_SECTION_\nRadioMedia\n_START_PARAGRAPH_\nRadioMedia on Suomen kaupallisten radioiden edunvalvonta- ja markkinointiliitto. Se vastaa kaupallisen radiotoimialan tutkimus- ja tietopalveluista, koulutuksesta, tiedotuksesta sek\xc3\xa4 markkinoinnista. Liittoon kuuluu 49 kaupallista radioasemaa ja yli 320 l\xc3\xa4hetystaajuutta._NEWLINE_Liitto tilaa yhdess\xc3\xa4 Yleisradion ja Markkinointiviestinn\xc3\xa4n Toimistojen Liiton kanssa tutkimusta, jossa seurataan suomalaisten radiokanavien kuuntelijam\xc3\xa4\xc3\xa4ri\xc3\xa4 ja kuunteluun k\xc3\xa4ytetty\xc3\xa4 aikaa. Tutkimus on nimelt\xc3\xa4\xc3\xa4n Kansallinen Radiotutkimus KRT ja sen toteuttaa kerran kuukaudessa Finnpanel._NEWLINE_RadioMedia organisoi vuosittain ammattilaisten Kaiku-radiomainoskilpailun sek\xc3\xa4 alle 29-vuotiaiden alan opiskelijoiden ja suunnittelijoiden Raiku-radioideakilpailun. Se j\xc3\xa4rjest\xc3\xa4\xc3\xa4 my\xc3\xb6s joka syksy RadioGaalan, jossa palkitaan kaupallisen radiotoimialan parhaimmisto._NEWLINE_RadioMedia on Viestinn\xc3\xa4n Keskusliiton ja Euroopan yksityisten radioliittojen edunvalvontaj\xc3\xa4rjest\xc3\xb6 AER:n (Association of European Radios) j\xc3\xa4sen. Sen toiminta rahoitetaan j\xc3\xa4senmaksuilla sek\xc3\xa4 yhteiskunnallisilla tietoiskukampanjoilla._NEWLINE_RadioMedia on toiminut 1980-luvulla nimell\xc3\xa4 Suomen Paikallisradioliitto ja sen j\xc3\xa4lkeen nimell\xc3\xa4 Suomen Radioiden Liitto ja 1.6.2010 l\xc3\xa4htien nimell\xc3\xa4 RadioMedia.'